რუფინო კუერვო ი ბარეტო

რუფინო კუერვო ი ბარეტო (დ. 28 ივლისი 1801 — გ. 21 ნოემბერი 1853) — გრენადინელი პოლიტიკოსი, იურისტი და ჟურნალისტი.

ბიოგრაფია
ის სწავლობდა როსარიოს უნივერსიტეტში, სადაც მიიღო სამოქალაქო და საეკლესიო სამართლის დოქტორის ხარისხი.

სწავლის დასრულების შემდეგ მან მუშაობა საჯარო სამსახურში დაიწყო, თავდაპირველად ფინანსთა სამინისტროს მოხელედ, მოგვიანებით კი პარლამენტარად და ბოგოტას პოლიტიკურ ლიდერად. პედრო ალკანტარა ერანის პრეზიდენტობის დროს მას ფინანსთა მინისტრისა და ეკვადორში ელჩის თანამდებობები ეკავა.

კუერვო მონაწილეობდა გაზეთ „ლა მისელანეას“ გამოცემაში, ხოლო 1826 წელს თანამშრომლობდა გამოცემასთან „ლა ბანდერა ტრიკოლორი“. გარდა ამისა, 1828 წელს ის გაზეთ „ელ კონსტიტუსიონალ დე პოპაიანში“  ცენტრალისტების პოზიციებს იცავდა. მოგვიანებით იგი ხელმძღვანელობდა გამოცემას „ელ კულტივადორ კუნდინამარკესი“, რომლის მიზანიც აგრარული ცოდნის პოპულარიზაცია იყო.

კუერვო 1845 წლის საპრეზიდენტო არჩევნებში კანდიდატი იყო და მესამე ადგილი დაიკავა. ვინაიდან არცერთ კანდიდატს არ ჰქონდა ხმათა აბსოლუტური უმრავლესობა, არჩევნების ბედი კონგრესს უნდა გადაეწყვიტა. კონგრესმა პრეზიდენტად გენერალი ტომას სიპრიანო დე მოსკერა აირჩია, ხოლო კუერვო ვიცე-პრეზიდენტად. 1847 წლის აპრილიდან მაისამდე და 14 აგვისტოდან 14 დეკემბრამდე პერიოდში, გენერალ მოსკერას არყოფნის დროს, მას რესპუბლიკის პრეზიდენტის თანამდებობა ეკავა.

1849 წელს მან საკუთარი კანდიდატურა საპრეზიდენტო არჩევნებზე წარადგინა. მან კვლავ მესამე ადგილი დაიკავა, თუმცა საბოლოო გადაწყვეტილების უფლება ისევ კონგრესს გადაეცა, რათა არჩევანი იმ სამ კანდიდატს შორის გაეკეთებინა, რომლებმაც ყველაზე მეტი მხარდაჭერა მოიპოვეს. კონგრესმა განიხილა გენერალ ხოსე ილარიო ლოპესის , ყოფილი მინისტრის, ხოაკინ გორისა და თავად კუერვოს კანდიდატურები. საბოლოოდ, გამარჯვება ლოპესმა მოიპოვა. იმავე თვეში, ხოსე ილარიო ლოპესის ინაუგურაციამდე, კუერვოს კიდევ ერთხელ ეკავა პრეზიდენტის თანამდებობა ერთი დღით.

1820-იანი წლებიდან სიცოცხლის ბოლო დღეებამდე იგი ჟურნალისტიკას ეწეოდა. მას მეუღლედ ჰყავდა მარია ფრანსისკა ურისარი ი ტორდესილიასი. მათი ორი შვილი ქვეყნის ისტორიაში შევიდა: ანტონიო ბაზილიო — პოლიტიკური, ხოლო რუფინო ხოსე — კულტურული მოღვაწეობით. კუერვო გარდაიცვალა 1853 წლის 21 ნოემბერს, ბოგოტაში და დაკრძალეს ქალაქის ცენტრალურ სასაფლაოზე.

რესურსები ინტერნეტში
 Rufino Cuervo y Barreto 

სქოლიო

კატეგორია:კოლომბიის პრეზიდენტები
კატეგორია:პრეზიდენტები
კატეგორია:კოლომბიის პოლიტიკა
კატეგორია:პოლიტიკოსები
კატეგორია:იურისტები
კატეგორია:ჟურნალისტები